રાજ્યસરકાર દ્વારા મેડિકલ,ડેન્ટલ, આયુર્વેદ અને હોમિયોપથીના કોર્ષમાં પ્રવેશ માટે ડોમિસાઇલ ફરજિયાત કરી દીધુ છે પ્રવેશ માટે ફોર્મ ભરનારા દરેક વિદ્યાર્થીઓએ આ સર્ટિફિકેટ રજૂ કરવુ પડશે. પ્રવેશ સમિતિના સૂત્રો કહે છે ડોમિસાઇટ સર્ટિફિકેટ શહેરી વિસ્તારમાં જે તે પોલીસ સ્ટેશનમાંથી મેળવવાનું રહેશ. જયારે ગ્રામ્ય વિસ્તારમાં મામલતદાર પાસેથી આ સર્ટિફિકેટ મેળવીને ડોક્યુમેન્ટ વેરિફિકેશન સમયે રજૂ કરવાનુ રહેશે. અત્યાર સુધી ઓપન કેટેગરીના વિદ્યાર્થીઓ માત્ર ઓનલાઇન ડોક્યુમેન્ટ સબમિટ કરી શકતા હતા. પરંતુ હવે ડોમિસાઇલ સર્ટિફિકેટ સાથે તમામ ડોક્યુમેન્ટ જમા કરાવવા માટે ફરજિયાત હેલ્પસેન્ટર જવું પડશે. આ ઉપરાંત ડિગ્રી ઇજનેરી સહિતના કોર્ષમાં માત્ર ધો.૧૨ની માર્કશીટ અને ગુજકેટના માર્કસના આધારે મેરિટ તૈયાર કરવામાં આવે છે. પણ મેડિકલ-ડેન્ટલમાં પ્રવેશ માટે ધો.૧૦ની માર્કશીટ પણ ફરજિયાત રજૂ કરવાની રહેશે. મેડિકલ પ્રવેશ સમિતિ દ્વારા વિદ્યાર્થીઓ પાસેથી ધો.૧૦ની માર્કશીટ માંગવામાં આવશે અને તેની ચકાસણી પણ પ્રવેશ સમિતિ દ્વાર જ કરવાની રહેશે. ડોમિસાઇસ સર્ટિફિકેટ એટલે તમે ગુજરાતમાં છેલ્લા ૧૦ વર્ષથી રહો છો તેનો પુરાવો પોલીસ સ્ટેશન પાસેથી લેવાનો રહેશે. આ માટે લાઇટબિલ, ટેક્સબિલ સહિતના પુરાવાઓ રજૂ કરવા પડશે. આ ઉપરાંત આ વખતે પ્રવેશ પ્રક્રિયામાં વિદ્યાર્થીઓ ઓનલાઇન પેમેન્ટ કરી શકે તેવી પણ વ્યવસ્થા કરવામાં આવશે. તાજેતરમાં પી.જી.મેડિકલની પ્રવેશ પ્રક્રિયામાં કેન્દ્ર સરકાર દ્વારા ઓનલાઇન પેમેન્ટ ફરજિયાત કરવામાં આવ્યુ છે. હવે આગામી દિવસોમાં યુ.જી.મેડિકલ સહિતના કોર્ષમા પ્રવેશ માટે પણ ઓનલાઇન પેમેન્ટની વ્યવસ્થા પ્રવેશ સમિતિ દ્વારા કરવામાં આવશે. આમ, આ વખતે ડોમિસાઇલ સર્ટિફિકેટના કારણે ઓપન કેટેગરી સહિત તમામ કેટેગરીના વિદ્યાર્થીઓએ એક વખત ઓનલાઇન ફોર્મ ભર્યા પછી ડોક્યુમેન્ટ જમા કરાવવા માટે હેલ્પસેન્ટર જવુ પડશે. રાજ્યબહારના વિદ્યાર્થીઓ મેડિકલ-ડેન્ટલમાં પ્રવેશ લઇ જતાં હોવાની ફરિયાદના આધારે ચાલુ વર્ષથી ડોમિસાઇલ દાખલ કરવામાં આવ્યુ છે.